Помнік дойлідства мадэрну. Пабудаваны ў 1905 г. з цэглы ў Слоніме (сучасная вул. Васі Крайняга, 21), аднапавярховы будынак з сіметрычна-восевай кампазіцыяй галоўнага фасаду. Цэнтр яго вылучаны рызалітам з увагнута-пукатым пластычным шчытом. Галоўны ўваход аформлены буйным руставаным парталам. Дэкаратыўнае вырашэнне заснаванае на спалучэнні чырвонага фону цаглянай муроўкі і атынкаваных дойлідскіх дэталей. Фасады рытмічна расчлянёныя вялікімі прастакутнымі аконнымі праёмамі. У інтэр’еры вылучаецца па памерах цэнтральная аперацыйная зала.